**Informatīvais ziņojums**

**„Par projekta** „**Latvijas romu platforma II: dialogs, līdzdalība un savstarpēja mācīšanās” īstenošanu Eiropas Savienības programmas „Tiesības, vienlīdzība un pilsonība 2014** – **2020” sadaļas „Dotācijas nacionālo romu platformu atbalstam” ietvaros”**

Informatīvais ziņojums „Par projekta „Latvijas romu platforma II: dialogs, līdzdalība un savstarpēja mācīšanās” īstenošanu Eiropas Savienības programmas „Tiesības, vienlīdzība un pilsonība 2014 – 2020” sadaļas „Dotācijas nacionālo romu platformu atbalstam” ietvaros” sagatavots pēc Kultūras ministrijas iniciatīvas, lai Kultūras ministrijai rastu nepieciešamo līdzfinansējumu un priekšfinansējumu Eiropas Savienības programmas „Tiesības, vienlīdzība un pilsonība 2014 – 2020” (turpmāk – programma) sadaļas „Dotācijas nacionālo romu platformu atbalstam” (Action grants to support National Roma Platforms) ietvaros atbalstītā projekta „Latvijas romu platforma II: dialogs, līdzdalība un savstarpēja mācīšanās” (turpmāk – projekts) īstenošanai. Šis projekts ir iepriekšēja projekta „Latvijas romu platforma I: dialogs, sadarbība un iesaistīšana” (2016.gada 14.jūnija līgums nr.JUST/2015/RDIS/AG/NRP2/8793) turpinājums.

Projekta nepieciešamības pamatojums:

Saskaņā ar Eiropas Parlamenta un Padomes 2013.gada 17.decembra regulas (ES) Nr.1381/2013 ar ko izveido programmu „Tiesības, vienlīdzība un pilsonība” laikposmam no 2014.gada līdz 2020.gadam 3.pantu, programmas vispārīgais mērķis ir veicināt tādas telpas turpmāku attīstību, kurā tiek veicināta, aizsargāta un efektīvi īstenota personu vienlīdzība un tiesības, kas paredzētas Līgumā par Eiropas Savienību, Līgumā par Eiropas Savienības darbību, Eiropas Savienības Pamattiesību hartā un starptautiskajās konvencijās, kurām Eiropas Savienība ir pievienojusies. Saskaņā ar minētās regulas 4.(1.)(e) apakšpunktu programma paredz novērst un apkarot visa veida vardarbību pret bērniem, jauniešiem un sievietēm, kā arī vardarbību pret citām riska grupām, it īpaši tuvinieku vardarbības riska grupām, un aizsargāt no šādas vardarbības cietušos.

Atbilstoši 2016.gada 4.aprīļa Eiropas Komisijas īstenošanas lēmuma attiecībā uz ES programmas 2016.gada darba programmas pieņemšanu un finansējumu ES programmas īstenošanai pielikuma 2.2.2.apakšpunktam, 2016. gada 4. oktobrī Eiropas Komisija (turpmāk – EK) iniciēja programmas ietvaros ierobežotu projektu konkursu „Action grants to support National Roma platforms” (RESTRICTED CALL FOR PROPOSALS REC-RDIS-NRCP-AG-2016) (turpmāk – projektu konkurss), lai ar nacionālo romu platformu palīdzību, kuras pārvalda par romu integrācijas politikas koordināciju atbildīgās valsts iestādes Eiropas Savienības dalībvalstīs, izveidot vai stiprināt konsultāciju sniegšanu dalībvalstīs.

EK sagaida, ka Eiropas Savienības dalībvalstis ar šī atbalsta palīdzību turpinās veicinās sadarbību, dialogu un labās prakses apmaiņu starp visām romu integrācijas procesā iesaistītajām pusēm – romu pārstāvjiem, nevalstiskajām organizācijām, valsts pārvaldi, pašvaldību speciālistiem, ekspertiem, uzņēmējiem, sociālajiem partneriem u.c. Turklāt nacionālās romu platformas nav jāuzskata par vienreizēju notikumu, bet par nepārtrauktu procesu, kurā iesaistītās puses cieši sadarbojas ar mērķi labāk integrēt romus. Platformas aktivitātēm jāatbalsta procesi, lai stiprinātu partnerību visos līmeņos, tai skaitā valsts, reģionālo un vietējo institūciju un pilsoniskās sabiedrības organizāciju u.c. starpā. Aktivitātes var paredzēt tikšanās un pasākumus valsts, reģionālajā un vietējā līmenī. Platformas iekļaujamās aktivitātes:

1. aktivitātes, lai iesaistīto pušu dalība būtu efektīva – iesaistīto pušu atlase, kapacitātes celšana u.c.;
2. darba sanāksmes, lai nodrošinātu veiksmīgu komunikāciju ar visām iesaistītajām pusēm;
3. romu jauniešu un sieviešu un to organizāciju iesaiste;
4. atklāšanas sanāksmes organizēšana;
5. diskusiju un sanāksmju organizēšana par:
* izglītību, nodarbinātību, veselību, mājokļiem un pretdiskriminācijas jautājumiem, lai risinātu šīs problēmas;
* finansējuma iespējām;
* romu izglītību un tās uzlabošanas iespējām;
* romu nodarbinātību, mājokļu un veselības jautājumiem.
1. dialoga sekmēšana starp romu un ne-romu kopienām.

EK piešķirtais finansējums vienam projektam nevar pārsniegt 95% no kopējiem projekta izdevumiem. Projekta maksimāla summa nepārsniedz 65 000 *euro*.

EK administrē šo projektu konkursu, izsludinot ierobežotu projektu konkursu, izvērtējot projektu iesniegumus un uzraugot atbalstīto projektu īstenošanu. Pieteikties projektu konkursam varēja tikai EK Nacionālo romu kontaktpunktu tīklā iesaistītās Eiropas Savienības dalībvalstu iestādēs, kuras nacionālajā līmenī ir atbildīgas par romu integrācijas politikas koordināciju.

Kultūras ministrija ir nacionālā institūcija, kas atbildīga par romu integrācijas politikas izstrādes un īstenošanas koordināciju, kā arī ir nacionālais romu kontakta punkts EK tiklā.

Viens no Nacionālās identitātes, pilsoniskās sabiedrības un integrācijas politikas pamatnostādņu 2012. – 2018.gadam (apstiprinātas ar Ministru kabineta 2011.gada 20.oktobra rīkojumu Nr.542) (turpmāk – pamatnostādnes) mērķiem ir veicināt sociāli atstumto grupu iekļaušanos sabiedrībā un novērst diskrimināciju; pamatnostādņu 1.3.6. uzdevums ir: atbalsta pasākumi romu integrācijai, izglītības un nodarbinātības līmeņa paaugstināšanai, kā arī veselības un sociālās aprūpes un mājokļu pakalpojumu pieejamības jomā.

Ņemot vērā pamatnostādnēs paredzētos pasākumus romu integrācijas jomā, ES Padomes ieteikumu par efektīviem romu integrācijas pasākumiem dalībvalstīs (apstiprināts 2013.gada 9.decembrī, Nr.2013/C 378/01) un iepriekšēja projekta „Latvijas romu platforma I: dialogs, sadarbība un iesaistīšana” (2016.gada 14.jūnija granta līgums nr.JUST/2015/RDIS/AG/NRP2/8793) pasākumu dalībnieku ieteikumus, kā arī izvērtējot programmas projektu konkursa noteikumus un vadlīnijas, Kultūras ministrija izstrādāja un iesniedza projekta pieteikumu, lai attīstītu 2016.gadā projekta „Latvijas romu platforma I: dialogs, sadarbība un iesaistīšana” ietvaros izveidoto Latvijas romu platformu, paredzot, ka projekta iesnieguma apstiprināšanas gadījumā tiks nodrošināts projektu konkursā noteiktais līdzfinansējums 5% un priekšapmaksa 20% apjomā, veicot līdzekļu pārdali saskaņā ar Ministru kabineta 2010.gada 18.maija noteikumiem Nr.464 „Noteikumi par 74.resora „Gadskārtējā valsts budžeta izpildes procesā pārdalāmais finansējums” 80.00.00 programmā plānoto līdzekļu pārdales kārtību Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai” uz Kultūras ministrijas speciāli projekta īstenošanai izveidoto kontu Valsts kasē.

Saskaņā ar EK Tiesiskuma un patērētāju ģenerāldirektorāta 2017.gada 15.februāra aicinājuma vēstuli Nr.Ares(2017)823682 par projekta izvērtēšanas rezultātiem un līguma slēgšanas iespējām (turpmāk – aicinājuma vēstule), projekts ir apstiprināts, un tādējādi ir radīta iespēja Latvijai turpināt īstenot aktivitātes, lai labāk koordinētu romu integrācijas politikas īstenošanu un attīstību, veicinot dialogu un sadarbību starp līdzatbildīgo ministriju un to aģentūru pārstāvjiem, pašvaldību un to iestāžu speciālistiem, romu tautības, t.sk. romu nevalstisko organizāciju pārstāvjiem, nevalstisko organizāciju ekspertiem, kas darbojas romu integrācijas jomā, kā arī darba devējiem un sociālajiem partneriem.

EK aicinājuma vēstule ir juridiskais pamatojums, lai sagatavotu visu nepieciešamu informāciju granta līguma slēgšanai starp EK un Kultūras ministriju projekta īstenošanai.

Projekta apraksts:

Projekta galvenais mērķis ir attīstīt 2016.gadā izveidoto Latvijas romu platformu, veicinot sadarbību, konsultāciju un dialogu starp romu pilsonisko sabiedrību, īpaši romu jauniešiem, valsts un pašvaldību iestāžu pārstāvjiem, darba devējiem un sociālajiem partneriem, lai nodrošinātu plašāku iesaistīto personu efektīvu līdzdalību romu integrācijas politikas pasākumu kopuma īstenošanā un koordinācijā valsts, reģionālā un vietējā līmenī.

Projekta apakšmērķi ir: (1) veicināt sadarbību un dialogu starp romiem, vietējo pašvaldību, nozaru ministriju un to iestāžu pārstāvjiem, darba devējiem un sociālajiem partneriem; (2) atbalstīt savstarpēju mācīšanos un labākās prakses apmaiņu romu integrācijas pamatjomās vietējā un reģionālajā līmenī; (3) sekmēt romu pārstāvju, tostarp jauniešu un sieviešu, līdzdalību un efektīvu iesaistīšanos romu integrācijas politikas pasākumu īstenošanā, kā arī (4) sekmēt romu pilsoniskās sabiedrības pārstāvju spējas, darbības kapacitāti un prasmes.

Projektā paredzētie pasākumi:

1. reģionālo ekspertu tikšanas un labās prakses vizīte Limbažu novadā, kuru laikā Reģionālo ekspertu tīkla romu integrācijas jautājumos pārstāvji (izveidots ar Kultūras ministrijas 2014.gada 22.oktobra [rīkojumu Nr.5.1-1-264](http://www.km.gov.lv/lv/doc/nozaru/integracija/KMRik_2014_264.pdf)) apspriedis labo praksi romu integrācijas galvenajos virzienos, kā arī iepazīsies ar romu situāciju vietējā līmenī, tai skaitā apmeklējot romu ģimenes un to mājsaimniecības;
2. ikgadēja Latvijas romu platformas sanāksme, kurā Reģionālo ekspertu tīkla romu integrācijas jautājumos un **Romu integrācijas politikas īstenošanas konsultatīvās padomes (izveidota ar Kultūras ministrijas 2012.gada 24.augusta rīkojumu Nr.6-1-205)** locekļi, tostarp pārstāvji no romu pilsoniskās sabiedrības un eksperti, apspriedīs esošās pieejas, metodes, kā arī problēmas, risinājumus un izaicinājumus, lai efektīvāk īstenotu un koordinētu romu integrācijas politiku nacionālajā līmenī;
3. seminārs „Romu pārstāvju labāka pieeja darba tirgum” sadarbībā ar darba devējiem un sociālajiem partneriem, lai apspriestu romu iesaistīšanas labo praksi darba tirgū un to veicinošus pasākumus;
4. atbalsts reģionālo romu nevalstisko organizāciju pārstāvju dalībai **Romu integrācijas politikas īstenošanas konsultatīvā padomē;**
5. praktiskā darbnīca (trīs dienas) romu jauniešu kapacitātes stiprināšanai, sadarbības un komunikāciju prasmju attīstībai, sadarbībā ar Jaunatnes starptautisko programmu aģentūru un aktīvajām jauniešu organizācijām;
6. atbalsts romu mediatoriem, lai nodrošinātu labāku dialogu starp romu ģimenēm un pašvaldību iestādēm (skolām, sociālo dienestu, nodarbinātības valsts aģentūru), kas iekļauj apmācības, darba mentoringu, labās prakses apmaiņas semināru un finansiālo atbalstu pieciem romu mediatoriem Latvijas pašvaldībās (provizoriski Jelgavā, Ventspilī, Jūrmalā, Daugavpilī un Valmierā);
7. romu aktīvistu un romu nevalstisko organizāciju pārstāvju apmācības, lai uzlabotu to projektu izstrādes un īstenošanas prasmes; angļu valodas kursi trīs romu aktīvistiem, lai veicinātu to līdzdalības iespējas Eiropas Savienības līmenī.

Kopumā īstenojot šo projektu ir plānots tieši iesaistīt 75 valsts pārvaldes pārstāvjus, t.sk. 55 pašvaldību pārstāvjus un speciālistus, 20 ministriju un to pakļautībā esošu aģentūru pārstāvjus, kā arī 72 romu pārstāvjus un 15 pārstāvjus no ne-romu nevalstiskajām organizācijām. Netieša mērķauditorija varētu būt ap 500 cilvēku.

Projekta īstenošanas gaitu koordinēs Kultūras ministrijā izveidota Projekta īstenošanas koordinācijas darba grupa. Šai Kultūras ministrijas darba grupai projekta vadītājs sniegs pārskatu par projekta īstenošanas gaitu un sasniegtajiem rezultātiem (vismaz trīs reizes projekta īstenošanas laikā).

Projekta īstenošanā plānots iesaistīt Kultūras ministrijas darbiniekus – projekta vadītāju un koordinatoru, finanšu asistentu, sabiedrisko attiecību speciālistu, kuriem šī projekta ietvaros nav paredzēta papildus darba samaksa. Plānots, kā projekta asistenta funkcijas turpinās iepriekšējā projekta ietvaros piesaistītais romu tautības eksperts, kuram projekta ietvaros ir paredzēta darba samaksa.

Projekta pasākumi ir izveidoti, balstoties uz diskusijām ar romu tautības pārstāvjiem un Reģionālo ekspertu tīkla romu integrācijas jautājumos pārstāvjiem iepriekšēja projekta „Latvijas romu platforma I: dialogs, sadarbība un iesaistīšana” (2016.gada 14.jūnija līgums Nr.JUST/2015/RDIS/AG/NRP2/8793) aktivitāšu ietvaros. Projekta „Latvijas romu platforma I: dialogs, sadarbība un iesaistīšana” aktivitātes tiek īstenotas laika posma no 2016.gada 16.jūnija līdz 2017.gada 15.jūnijam.

Faktiskais projekta sākuma datums tiks saskaņots EK granta līguma sagatavošanas ietvaros. Atsaucoties uz EK aicinājumu, granta līgumu vēlams parakstīt līdz 2017.gada 15.maijam (indikatīvi). Granta līgums tiks parakstīts tikai pēc tam, kad Ministru kabineta sēdē tiks apstiprināta iespēja Kultūras ministrijai uzņemties saistības un īstenot projektu. Ņemot vērā, ka iepriekšējais platformas projekts „Latvijas romu platforma I: dialogs, sadarbība un iesaistīšana” noslēgsies š.g. 15.jūnijā,projekts tiks uzsākts 2017.gada 1.jūlija, lai nepieļautu projektu aktivitāšu pārklāšanos. Projekta īstenošanas ilgums ir 12 mēneši.

Projektā paredzētie pasākumi nepārklājās ar Eiropas Savienības struktūrfondu un Kohēzijas fonda 2014.–2020.gada plānošanas periodā darbības programmas „Izaugsme un nodarbinātība” 9.1.4.specifiskā atbalsta mērķa 9.1.4.4.pasākuma „Dažādību veicināšana (diskriminācijas novēršana)” ietvaros sniegto atbalstu un īstenotājām aktivitātēm. Pamatnostādņu [īstenošanas plānā laikposmā līdz 2016.gadam](http://likumi.lv/doc.php?id=272471) (apstiprināts ar Ministru kabineta 2015.gada 25.februāra rīkojumu Nr.102) ir paredzēti atšķirīgi uzdevumi un aktivitātes, lai īstenotu projektu un 9.1.4.4.pasākumu „Dažādību veicināšana (diskriminācijas novēršana)”. Saskaņā ar Ministru kabineta 2016.gada 9.februāra noteikumu Nr.102 „Darbības programmas „Izaugsme un nodarbinātība” 9.1.4.specifiskā atbalsta mērķa „Palielināt diskriminācijas riskiem pakļauto personu integrāciju sabiedrībā un darba tirgū” 9.1.4.4.pasākuma „Dažādību veicināšana (diskriminācijas novēršana)” īstenošanas noteikumi” 10.punktu projekta iesniedzējs pasākuma ietvaros ir Sabiedrības integrācijas fonds. Tāpēc, izmantojot **Romu integrācijas politikas īstenošanas konsultatīvo** padomi (**izveidota ar Kultūras ministrijas 2012.gada 24.augusta rīkojumu Nr.6-1-205**), kurā ir iekļauts arī Sabiedrības integrācijas fonda pārstāvis, tiks nodrošināta projektu aktivitāšu saturiskā saskaņošana, t.sk. informēšana par projekta īstenošanas gaitu un sasniegtajiem rezultātiem, lai izvairītos no jebkādas pārklāšanas. Projekta ietvaros Kultūras ministrijā tiks izveidota arī projekta īstenošanas komiteja, kas sekos projekta koordinēšanas un īstenošanas gaitai.

Papildus ir jānorāda, ka Kultūras ministrija plāno izmantot projekta finansējumu tikai, lai, attīstot Latvijas romu platformas koordināciju, veicinātu sadarbību un dialogu starp romu pilsonisko sabiedrību, valsts un pašvaldību iestāžu pārstāvjiem un sociālajiem partneriem, lai nodrošinātu plašāku iesaistīto personu efektīvu līdzdalību un romu integrācijas politikas pasākumu kopuma labāku koordināciju un ieviešanu valsts, reģionālā un vietējā līmenī. Savukārt, saskaņā ar Ministru kabineta 2016.gada 9.februāra noteikumu Nr.102 „Darbības programmas „Izaugsme un nodarbinātība” 9.1.4.specifiskā atbalsta mērķa „Palielināt diskriminācijas riskiem pakļauto personu integrāciju sabiedrībā un darba tirgū” 9.1.4.4.pasākuma „Dažādību veicināšana (diskriminācijas novēršana)” īstenošanas noteikumi” 26.2.4.apakšpunktu plašai mērķa grupai – personām, kuras pakļautas diskriminācijas riskam etniskās piederības dēļ, tai skaitā romi un citas etniskās minoritātes, ir plānotas individuālās un grupu konsultācijas izglītības jomas speciālistu, sociālā darba speciālistu, psihologu, karjeras konsultantu, speciālistu atkarību jomā un citu profesionāļu vadībā (piemēram, atbalsta grupas, informatīvas grupas, pašpalīdzības grupas) un citus profilēšanas rezultātā noteiktos pakalpojumus.

Projekta finansēšana:

EK piešķirtais finansējums nedrīkst pārsniegt 95% no kopējām projekta attiecināmajām izmaksām, līdz ar to ap 5% no attiecināmajām izmaksām ir jālīdzfinansē projekta iesniegumu iesniedzējiem ar nosacījumu, ka tie nav Eiropas Savienības budžeta līdzekļi.

Saskaņā ar programmas projektu konkursa noteikumiem avansā tiek izmaksāti 80% no EK piešķirtā finansējuma (granta), tādēļ projekta īstenotājiem papildus minētajam 5% līdzfinansējumam ir jānodrošina priekšfinansējums 20% apjomā no EK piešķirtā finansējuma jeb12 003,60 *euro*. Priekšfinansējums kā gala maksājums tiks atmaksāts pēc noslēguma ziņojuma un finanšu pārskata saņemšanas un apstiprināšanas EK.

Saskaņā ar programmas projektu konkursa noteikumiem pievienotās vērtības nodokļa izmaksas tiek atzītas par attiecināmām izmaksām.

Pēc projekta ieviešanas un attiecināmo izmaksu apstiprināšanas, EK veiks gala maksājumu priekšfinansējuma apjomā, kurš tiks ieskaitīts atpakaļ valsts budžetā.

Kopējais maksimālais projektu īstenošanai nepieciešamais līdzfinansējuma un priekšfinansējuma apjoms no valsts budžeta ir15 163,60 *euro*.

Projekta īstenošanas laikā līdzfinansējuma un priekšfinansējuma izmaksām nepieciešamais apjoms var samazināties.

Projekta kopējais budžets ir 63 178,00 *euro*, no kuriem 60 018,00 *euro* ir Eiropas Savienības finansējums (95%) un 3 160,00 *euro* nacionālais līdzfinansējums (5%).

Paredzēta projekta finansējuma apjoms un tās sadalījums:

Projekta kopējais budžets ir 63 178,00 *euro*, tai skaitā EK finansējums ir 60 018,00 *euro*, valsts budžeta līdzfinansējums ir 3 160,00 *euro*.

Saskaņā ar programmas projektu konkursa noteikumiem projekta īstenotajam ir nepieciešams veikt priekšfinansēšanu, kas ir 20% jeb 12 003,60 *euro* no piešķirtā granta.

EK finansējums, kurā nav iekļauts priekšfinansējuma atmaksas apmērs ir 48 014,40 *euro*, jo nav iespējams precīzi noteikt, kad priekšfinansējuma atmaksa tiks veikta.

Līdz ar to kopējais maksimālais projektu īstenošanai nepieciešamais līdzfinansējuma un priekšfinansējuma apjoms no valsts budžeta ir 15 163,60 *euro*.

Projekta īstenošanai nepieciešamā finansējuma sadalījums pa gadiem (*euro*):

|  |  |  |  |
| --- | --- | --- | --- |
| **Finansējuma avots un izmaksu veids** | **2017.gads** | **2018.gads** | **Kopā** |
| EK finansējums (grants) | *48 014,40* | *0* | *48 014,40* |
| EK finansējums (priekšfinansējums nodrošināts no valsts budžeta, ko EK atmaksās atpakaļ pēc projektu noslēguma) | *5 000,00* | *7 003,60* | *12 003,60* |
| Valsts budžeta līdzfinansējums | *1 000,00* | *2 160,00* | *3 160,00* |
| Kopā no valsts budžeta nepieciešamais finansējums | 6 *001,80* | *6 001,80* | *12 003,60* |

Finanšu un procentuālais sadalījums pa izmaksu veidiem ir indikatīvs un var mainīties atkarībā no tā, kad tiks noslēgts līgums ar EK un tiks uzsākta tā īstenošana. Finansējuma apmērs šobrīd aprēķināts projekta iesnieguma līmenī un varētu tikt precizēts (samazināts), ja EK lūgs precizēt tā plānoto budžetu.

Projekts  tiktu īstenots Kultūras ministrijā budžeta programmā 67.00.00 „Eiropas Kopienas iniciatīvas projektu un pasākumu īstenošana”, apakšprogrammā 67.06.00 „Eiropas Kopienas iniciatīvas projekta īstenošana”.

2018.gadā plānots veikt priekšfinansējuma atmaksu valsts pamatbudžetā 12 003,60*euro* apmērā. Saskaņā ar programmas projektu konkursa noteikumiem priekšfinansējums kā gala maksājums tiks atmaksāts pēc noslēguma ziņojuma un finanšu pārskata saņemšanas un apstiprināšanas EK. Projekta īstenotājs minētos līdzekļus saņems kā ārvalstu finanšu palīdzību un veiks atmaksu valsts budžetā.

Kultūras ministrijas budžetā nav brīvu finanšu līdzekļu priekšfinansējuma nodrošināšanai un budžeta iestādes var uzņemties papildu saistības vienīgi Eiropas Savienības politikas instrumentu un parējās ārvalstu finanšu palīdzības līdzfinansēto projektu un pasākumu īstenošanai, ja ir saņemts attiecīgs Ministru kabineta lēmums (Likuma par budžeta un finanšu vadību 24.panta trešā daļa).

**Ņemot vērā minēto, projekta „Latvijas romu platforma II: dialogs, līdzdalība un savstarpēja mācīšanās” īstenošanai Eiropas Savienības programmas „Tiesības, vienlīdzība un pilsonība 2014** – **2020” sadaļas „Dotācijas nacionālo romu platformu atbalstam” ietvaros Kultūras ministrijai nepieciešamais kopējais valsts budžeta līdzfinansējums 3 160,00 *euro* un priekšfinansējums 12 003,60 *euro* ir 15 163,60 *euro*, tai skaitā 2017.gadā līdzfinansējums 1 000,00 *euro* un priekšfinansējums 5 000,00  *euro* apmērā, 2018.gadā līdzfinansējums 2 160,00 *euro* un priekšfinansējums 7 003,60 *euro* apmērā.**

Kultūras ministre D.Melbārde

Vīza: Valsts sekretāra p.i. B.Zakevica

Kretalovs 67330312

Deniss.Kretalovs@km.gov.lv